# Andreu Capella

Andreu Capella (València, 1529 - Sanaüja, la Segarra, 22 de setembre de 1610) fou un escriptor i teòleg jesuïta, després cartoixà, bisbe d'Urgell i copríncep d'Andorra.

## Biografia

Estudià teologia en la Universitat de Gandia i es va doctorar en la d'Alcalá. Ingressà en la Companyia de Jesús el 1545, i ensenyà al Col·legi de Sant Pau de València, del qual arribà a ser rector. Feu el noviciat en la cartoixa de Portaceli el 1567, i en tornar d'una estada que feu a Roma cridat pel general dels jesuïtes Francesc de Borja per a ensenyar teologia en el Collegio Romano, el 1570 prengué l'hàbit en la cartoixa d'Escaladei. Per la fama de la seua saviesa teològica va ser reclamat a ocupar el càrrec de prior en la cartoixa de Portaceli (1574), en la d'Escaladei (1575 i 1584-1586), en la del Paular (1576), en la de Sant Martí de Nàpols (1579) i en l'Ambrosiana de Milà (1581-1584), i així mateix exercí el de visitador apostòlic. El 1588, a proposta de Felip II, va ser nomenat bisbe d'Urgell. En aquesta seu va ser auxiliar seu Josep de Calassanç. L'ocupà fins a la seua mort, i en aquest període, per tal de contrarestar la influència dels hugonots que hi venien de França, va convocar quatre sínodes, en 1589, 1597, 1599 i 1601, i hi va fundar el col·legi de jesuïtes Sant Andreu i un seminari per a la formació de nous capellans.
El Libro de oración i el Manual de consideraciones, les seues obres més famoses, van ser traduïdes i reeditades diverses vegades tant en castellà com en traduccions al llatí, al francés, a l'alemany i a l'italià. En la col·lecció de Sermons dels diumenges, d'acord amb les directrius del concili de Trento pel que fa a la catequesi i la predicació, proposà als rectors de les parròquies «un estil fàcil i pla per a que tots ho puguen entendre», sense artificiositats, conforme a la capacitat dels oients, i en la llengua vulgar i materna.

## Obres

* Libro llamado Consuelo de nuestra peregrinacion, de grande utilidad y consolación para todos los fieles, en que se trata de la dignidad y excellencia de la religión christiana, Lleida, 1574
* Libro de oración (dividit en tres llibres: I. Consideraciones sobre los Evangelios de todos los domingos del año y algunas fiestas principales; II. Consideraciones sobre los Evangelios de todas las ferias de la Quaresma; III. Consideraciones sobre los Evangelios de las fiestas principales de los santos que entre año celebra la Iglesia. Saragossa, 1577
* Manual de consideraciones y exercicios espirituales, Lleida, 1575
* Commentaria in Ieremiam prophetam quibus latina vulgata editio dilucidatur, & cum hebraico fonte & septuag. editione & paraphrasi chaldaica confertur, Escala Dei, 1586
* Sermón en las fiestas de San Raimundo de Peñafort por su canonización que hizo la ciudad de Barcelona, Barcelona, 1601
* Sermons dels diumenges, i festes principals del any, per a utilitat dels rectors, y tots aquells que tenen cura de ànimes (2 volums), Castell de Sanaüja, 1593 i 1594
* Carta o colloquio de Christo Nuestro Redemptor al ánima devota (traducció del Jesu Christi ad animam sibi devotam epistola seu alloquium del cartoixà alemany J. Lanspergi), Saragossa, 1573

### Manuscrits inèdits

* Vida y excelencias de María Santíssima señora nuestra
* Vida de San Juan Baptista
* Tratado de la verdad de la fee, 2 vols.

## Nota

* ↑ Les dates de naixement i de mort d'Andreu Capella són difícils de determinar. Vicent Ximeno no esmenta la data de naixement, però sí la de la mort: el 22 de setembre de 1610, i aquesta és la que confirma Florensa, malgrat que en el títol del mateix llibre encara el fa morir el 1609, com la majoria dels altres autors moderns, entre els quals Ildefonso Gómez, Vicent Pitarch i Santiago Cantera, però segons aquest darrer no el 22 sinó el 12 de setembre. Quant a l'any del naixement, tradicionalment s'ha afirmat que fou el 1529; però Florensa, partint de dades provinents de fonts jesuïtes de l'època, calcula que degué nàixer el 1538, probablement a l'agost.

## Referències

* ↑ Ximeno, 1747, p. 251.
* ↑ Florensa, 2024, p. 110.
* ↑ Gómez, 1970, p. 42.
* 1 2 Pitarch, 2001, p. 69.
* ↑ Cantera, 2022.
* ↑ Florensa, 2024, p. 11.
* ↑ O. i S, 1831, p. 344s.
* ↑ Gómez, 1970, p. 41-44.
* ↑ Moliné, 1991.
* ↑ Ximeno, 1747, p. 250.

## Bibliografia

* O. i S, C. Mh.. Diccionario Histórico o Biografía universal compendiada (en castellà). Tom 3. Barcelona: Narciso Oliva, 1831, p. sv "Capilla (Andres)".
* Florensa i Parés, Joan. Aproximació a una biografia d'Andreu Capella (1538-1609): jesuïta, cartoixà i bisbe. Barcelona: Escola Pia de Catalunya, 2024 (L'Estilet ; 2). ISBN 9788472786493.
* Gómez, Ildefonso M. Escritores cartujanos españoles (en castellà). Abadia de Montserrat, 1970. ISBN 9788472021068.
* Moliné, Enric «Els llibres del bisbe d'Urgell Andreu Capella». Església d'Urgell, núms. 200 (abril-maig de 1991)i 204 (octubre de 1991).
* Pitarch, Vicent. Llengua i església durant el barroc valencià. València: Universitat de València, 2001. ISBN 9788484153023.
* Ximeno, Vicente. Escritores del Reyno de Valencia. Tom 1. València: Joseph Estevan Dolz, 1747.
* Cantera Montenegro, Santiago. «Andrés Capella». A: Historia hispánica (en castellà). Madrid: Real Academia de la Historia, 2022.